IS dit nie verstommend hoe vinnig die tyd verbyvlieg nie? Ons het verlede week so gesit en gesels oor die 9/11-gedoente in New York 15 jaar gelede, en hoe meer ons gesels het, hoe meer het ons besef dis nog alles vars in ons geheues. Daardie aaklige tonele van die vliegtuie wat in die geboue vasvlieg, mense wat uitspring en hulle liewer doodval as om dood te brand, en die totale verslaenheid op die gesigte van die reddingswerkers en voetgangers in die strate.
Elkeen van ons, soos met soortgelyke gebeure, kon ook presies onthou waar ons was toe ons die nuus gekry het. Wat ons wel weet, en niemand het daarvan verskil nie, die wêreld was nog nooit weer dieselfde daarna nie.
Die vorige week het ons 'n soortgelyke gesprek gehad oor die dood van Prinses Diana, op 31 Augustus, presies 19 jaar gelede. Met dieselfde verwondering oor hoe duidelik dit nog in ons gedagtes afgeëts is. Die twee belangrikste vrae wat gevra is in hierdie gesprek was "hoe kon Prins Charles so 'n pragtige vrou deur sy agterent trek?", en "hoe sou sy vandag gelyk het op 56-jarige ouderdom?".
Ewenwel, daar is 'n rede waarom ek vandeesweek begin het met bogenoemde. Om oor rugby te skryf is bietjie moeilik. Die groot vraag was, soos seker oral in die land, wat het geword van Springbok-rugby? Bluf ons onsself deur te dink ons spanne in die SupeRugby-reeks is mededingend?
Die Lions het dan in die eindstryd gespeel? Of vergeet ons dat die ander drie spanne in die half-eindronde Nieu-Seelanders was? Dat die Aussiespanne nêrens was nie, maar nieremin Australië het ons verlede week uiteindelik redelik maklik geklop. Dit na 'n rits nederlae, selfs teen Engeland?
Boonop moet ons die magtige All Blacks die komende naweek op hul eie grondgebied aandurf. Is die gaping tussen SupeRugby en die internasionale toneel net te groot? Daar is mos nou 'n hele paar Lions in die span, hoewel hulle nie naastenby so goed was as in die Superreeks nie? Is dit ons afrigter? Kies ons die regte spelers? Kom ons praat weer aanstaande week na die slagting in Nieu-Seeland.
Hier plaaslik lyk dit asof die Sharks se wiele wil-wil afkom. Op Ellispark verflenter die Lions se tweede span die Westelike Provinsie, nadat die Lions vroeër sleg teen die Griekwas en die Bulle verloor het. Niks maak sin nie en daar is nie 'n logiese verklaring nie. Daarbenewens is die Cheetahs onoorwonne, nadat hulle in die SupeRugbyreeks nêrens was nie.
Genoeg swartgalligheid. Dominee Jan Swart van Pretoria het ons gemoed so effe opgekikker met die storie van die dominee wat 'n man vra "waarom so hartseer broer?"
"My hond is dood, sal dominee hom begrawe assbelief?" "Nee broer," antwoord die dominee, "ons begrawe nie honde nie. Probeer die AGS oorkant die straat."